‘जीवनी’ गद्य साहित्य दी एक म्हतवपूर्ण विधा ऐ। इस द बिशे कोई बी बस्तु जां मनुक्ख होई सकदा ऐ। विश्‍वसाहित्य च जीवनियें दा बिशे जादातर मनुक्ख गै रेहा ऐ। एह् ठीक बी ऐ, की जे मनुक्ख दा सारें कोला बड्डा आकर्षणकेन्द्र मनुक्ख ऐ। पोप ने बी आखेदा ऐ जे मनुक्ख दे अध्ययन दा मनासब बिशे मनुक्ख ऐ। इ’यां ते साहित्य दी दूइयें विधाएं च बी मनुक्ख दा गै अध्ययन कीता जंदा ऐ, पर ‘जीवनी’ च एह् अध्ययन मता सार्थक, सच्चा ते वास्तविक होंदा ऐ. जीवन च कल्पना आस्तै ते कोई थाह्‌र गै नेईं होंदा। इस लेई जीवनी सच्चाई गी गुहाड़ियै साढ़ै सामनै रखदी ऐ। सच्चाई दा उद्‌घाटन इतहास बी करदा ऐ पर जीवनी इतहास बी नेईं ऐ। इतहास च राष्ट्र ते समाज प्रमुख होंदे न ते व्यक्ति गौण पर ‘जीवनी’ च प्रमुखता व्यक्ति गी दित्ती जंदी ऐ। दुए शब्दें च अस इ’यां बी आखी सकने आं जे इतहास च व्यक्ति देश दा अंग होंदा ऐ, अंगी देश गै रौह्‌न्दा ऐ पर जीवनी च प्रदानता व्यक्ति गी दित्ती जंदी ऐ। जीवनी लेखन च व्यक्ति दे व्यक्तित्व उप्पर मता ध्यान दित्ता जंदा ऐ। केइयें व्यकतियें दा व्यक्तित्व इन्ना उच्चा, महान ते बशाल होंदा ऐ जे ओह् पूरे राष्ट्र दे केन्द्रबिन्दु बनी जंदे न। नेह् व्यक्ति गै राष्ट्र दे इतहास गी नमां मोड़ दिन्दे न। महात्मा गांधी, जवाहर लाल नेहरु, राजेन्द्र प्रसाद ते बल्लभ भाई पटेल जनेह् महापुरुश युग-पुरुशें दी कोटि च औंदे न ते इंदियां जीवनियां युगीन इतहस दा बोध करांदियां न। जेह‌्ड़े व्यक्ति कुसै संस्था जां सभा कन्नै जुड़े दे होंदे न उंदियां जीवनियां सरबंधत सभा जां संस्था दे इतहास दा उदघाटन करदियां न। डॉ.श्याम सुंदर दास दी जीवनी नागरी प्राचारिणी सभा दी ते पुरुषोत्तमदस टंडन हुंदी जीवनी ‘हिन्दी साहित्य सम्मेलन’ दे इतहास दा ज्ञान करांदी ऐ।